83eef2b54db06119d5c2274c60a80efb
### Πως πάω στην Ύδρα;


travelmyth.gr
2020.50

Όσοι επιθυμούν να ταξιδέψουν στην Ύδρα, μπορούν να φτάσουν στο νησί **ακτοπλοϊκώς**.  

  

Από το λιμάνι του [Πειραιά](https://www.travelmyth.gr/πειραιας/ξενοδοχεια) πραγματοποιούνται τακτικά δρομολόγια προς το νησί της Ύδρας καθόλη τη διάρκεια του χρόνου, με το ταξίδι να διαρκεί από 1,5 μέχρι και 3 ώρες, ανάλογα με το πλοίο που θα επιλέξετε.  

  

Τους καλοκαιρινούς μήνες, δρομολόγια πλοίων αναχωρούν και από το λιμάνι της [Ερμιόνης](https://www.travelmyth.gr/ερμιονη/ξενοδοχεια), με διάρκεια ταξιδιού περίπου 30 λεπτά, αλλά και από το λιμάνι στο [Πόρτο Χέλι](https://www.travelmyth.gr/πορτο-χελι/ξενοδοχεια), με διάρκεια διαδρομής περίπου 1 ώρα. Η Ύδρα συνδέεται ακτοπλοϊκά και με τα λιμάνια κοντινών νησιών όπως οι [Σπέτσες](https://www.travelmyth.gr/σπετσες/ξενοδοχεια), ο [Πόρος](https://www.travelmyth.gr/πορος/ξενοδοχεια) και η [Αίγινα](https://www.travelmyth.gr/αιγινα-αττικη/ξενοδοχεια).  

  

Εναλλακτικά, μπορείτε να ταξιδέψετε **οδικώς** από την [Αθήνα](https://www.travelmyth.gr/αθηνα/ξενοδοχεια) μέχρι το **Μετόχι**, το οποίο βρίσκεται ακριβώς απέναντι από την Ύδρα, και από εκεί να πάρετε το πλοίο για να μεταβείτε στο νησί. Στην Ύδρα **απαγορεύονται τα αυτοκίνητα**, μπορείτε όμως να αφήσετε το όχημά σας στο φυλασσόμενο parking που υπάρχει στο Μετόχι. Η διαδρομή από Αθήνα προς Μετόχι με αυτοκίνητο διαρκεί περίπου 3 ώρες.



ccf4db9d88dde7a5e75582a058b2d579
### Που να μείνω στην Ύδρα;


travelmyth.gr
2020.50

Το μαγευτικό νησί της Ύδρας προσφέρει μεγάλη ποικιλία σε επιλογές διαμονής, έτσι ώστε να απολαύσετε το ταξίδι σας στο έπακρο.  

  

Μπορείτε να επιλέξετε κάποιο [πολυτελές ξενοδοχείο](https://www.travelmyth.gr/υδρα/ξενοδοχεια/πολυτελη), κάποιο [μικρό ξενοδοχείο](https://www.travelmyth.gr/υδρα/ξενοδοχεια/μικρα) ή ακόμα και ένα [ξενοδοχείο σε στυλ μπουτίκ](https://www.travelmyth.gr/υδρα/ξενοδοχεια/μπουτικ), που θα μετατρέψει τη διαμονή σας στο νησί σε πραγματική απόλαυση. Εάν επιθυμείτε να ταξιδέψετε μαζί με τον σκύλο σας, υπάρχουν και [ξενοδοχεία που δέχονται σκύλους](https://www.travelmyth.gr/υδρα/ξενοδοχεια/δεχονται_σκυλους), ενώ εάν η Ύδρα είναι ο προορισμός που επιλέξατε για τον μήνα του μέλιτός σας, θα μπορέσετε να βρείτε και αρκετά [καταλύματα για νεόνυμφους](https://www.travelmyth.gr/υδρα/ξενοδοχεια/για_νιοπαντρους).  

  

Από ένα γραφικό νησί σαν την Ύδρα δεν θα μπορούσαν να λείπουν τα [ιστορικά καταλύματα](https://www.travelmyth.gr/υδρα/ξενοδοχεια/ιστορικα), ενώ εάν αποζητάτε ηρεμία και χαλάρωση, τότε ένα [ξενοδοχείο μόνο για ενήλικες](https://www.travelmyth.gr/υδρα/ξενοδοχεια/ενηλικες_μονο) είναι η κατάλληλη επιλογή για εσάς.



b40923da0b3e48e0f62f03c04c51aa35
### Ποια είναι τα αξιοθέατα στην Ύδρα;


travelmyth.gr
2020.50

Η Ύδρα είναι ένα μικρό γραφικό νησί στο οποίο θα έχετε τη δυνατότητα να επισκεφθείτε διάφορα αξιοθέατα ιστορικής και πολιτιστικής σημασίας, τα οποία θα σας μυήσουν στην ιστορία και τον πολιτισμό του νησιού και των κατοίκων του.  

  

Το **Ιστορικό Αρχείο - Μουσείο Ύδρας** ιδρύθηκε αρχικά το 1918, σήμερα όμως στεγάζεται σε ένα κτίριο που εγκαινιάστηκε το 1996 και λειτουργεί για το κοινό καθημερινά, ακόμα και τα Σαββατοκύριακα. Στον χώρο του Μουσείου θα συναντήσετε εκθέματα νεοελληνικής τέχνης από τον 18ο μέχρι και τις αρχές του 20ου αιώνα, προσωπογραφίες ιστορικών προσώπων, ναυτικούς χάρτες και ελαιογραφίες, ενώ το Αρχειακό Τμήμα του μουσείου συλλέγει κάθε είδους αρχειακό υλικό που σχετίζεται με το νησί, την ιστορία και τους κατοίκους του. Στο μουσείο φιλοξενείται επίσης μία Βιβλιοθήκη με περισσότερους από 15.000 τίτλους, στην οποία συχνά διοργανώνονται και πολιτιστικές εκδηλώσεις.  

  

Ο **Ναός της Κοιμήσεως της Θεοτόκου** πρόκειται για τη Μητρόπολη της Ύδρας και βρίσκεται στο λιμάνι του νησιού. Ο Ναός χρονολογείται από τον 17ο αιώνα και διαθέτει διάφορα εκκλησιαστικά κειμήλια. Στον χώρο όπου βρίσκονταν τα κελιά στεγάζεται σήμερα το **Εκκλησιαστικό και Βυζαντινό Μουσείο Ύδρας**, ενώ στον χώρο του Μοναστηριού βρίσκεται το **Δημαρχείο της Ύδρας**.  

  

Στο δυτικό τμήμα του νησιού βρίσκεται η **Οικία του Λαζάρου Κουντουριώτη**, ενός σημαντικού πλοιοκτήτη της Ύδρας, το οποίο αποτελεί σήμερα παράρτημα του Εθνικού Ιστορικού Μουσείου. Στο αρχοντικό αυτό θα έχετε την ευκαιρία να δείτε διάφορα προσωπικά αντικείμενα και κειμήλια της οικογένειας Κουντουριώτη, καθώς και λαογραφικά και ιστορικά εκθέματα από τον 18ο μέχρι και τον 20ο αιώνα. Η **Οικία του Γεωργίου Κουντουριώτη**, αδελφού του Λαζάρου, αξίζει επίσης να την επισκεφθείτε, αφού και σε εκείνη εκτίθενται διάφορα κειμήλια και ιστορικά εκθέματα της οικογένειας και του νησιού γενικότερα, ενώ στον χώρο του λειτουργεί σήμερα το **Μουσείο Μεταβυζαντινής Τέχνης και Ιστορίας**.  

  

Στο μικρό λιμάνι της περιοχής Καμίνια βρίσκεται το **«Κόκκινο Σπίτι»**, ένα σπίτι το οποίο χτίστηκε στα τέλη του 18ου αιώνα και αποτέλεσε οικία του ναυάρχου Μιαούλη, ενώ σήμερα χρησιμοποιείται κυρίως για διάφορες εκδηλώσεις και εκθέσεις. Μπορείτε ακόμα να θαυμάσετε το **Άγαλμα του Μιαούλη** που βρίσκεται στο λιμάνι της Ύδρας, πάνω από τους **Προμαχώνες**, το οποίο δεσπόζει στο σημείο αυτό από το 1993, ενώ κάτω από το άγαλμα βρίσκονται τα οστά του γνωστού θαλασσομάχου.



41ca07076cc54323fb524dd84caadfd6
### Ποιες παραλίες έχει η Ύδρα;


travelmyth.gr
2020.50

Στην Ύδρα θα συναντήσετε πανέμορφες παραλίες με καταγάλανα νερά, άλλες με άμμο, άλλες με βότσαλο και άλλες αποτελούμενες από βράχια.  

  

Σε απόσταση περίπου 10 λεπτών με τα πόδια από το λιμάνι του νησιού βρίσκεται η παραλία **Αυλάκι**, μία μικρή παραλία που αποτελείται από βράχια και βότσαλα. Η πρόσβαση σε αυτή γίνεται μέσω σκαλοπατιών, ενώ αξίζει να την επισκεφθείτε και κατά τις βραδινές ώρες, καθώς φωτίζεται και προσφέρει ένα υπέροχο θέαμα.  

  

Κοντά στο Αυλάκι βρίσκεται και η **Υδρονέτα**, η οποία αποτελείται από βράχια και πέτρινες πλάκες και βρίσκεται σε μία από τις ομορφότερες τοποθεσίες του νησιού. Ένα μπαρ με το ίδιο όνομα βρίσκεται ακριβώς πάνω από την παραλία, όπου μπορείτε να απολαύσετε ένα δροσιστικό ποτό μετά τις βουτιές σας. Η **Σπηλιά**, μία δημοφιλής παραλία που βρίσκεται επίσης κοντά στο λιμάνι και αποτελείται από πέτρινες πλάκες και βράχους, είναι κι αυτή ιδανική για βουτιές και ηλιοθεραπεία στα βράχια ατενίζοντας το εκπληκτικό ηλιοβασίλεμα.  

  

Η παραλία **Μικρό Καμίνι** βρίσκεται σε απόσταση 20 περίπου λεπτών από το λιμάνι, διαθέτει βότσαλο, μερικές ομπρέλες και ξαπλώστρες και εύκολη πρόσβαση, ενώ είναι ιδανική για οικογένειες με παιδιά. Στο αριστερό μέρος του λιμανιού, φωλιασμένη σε έναν μικρό κόλπο, θα συναντήσετε την παραλία **Μανδράκι ή Μαντράκι**, η οποία διαθέτει άμμο αλλά και εστιατόρια και καφετέριες κοντά, ενώ είναι προσβάσιμη τόσο με τα πόδια όσο και με σκάφος.  

  

Ο **Βλυχός** είναι ακόμα μία πανέμορφη παραλία, η οποία είναι οργανωμένη και διαθέτει βότσαλο αλλά και επιλογές για φαγητό τριγύρω. Μπορείτε να φτάσετε στην παραλία αυτή με τα πόδια από το λιμάνι, ακολουθώντας τον παραλιακό δρόμο, αλλά και με σκάφος μέσω θαλάσσης. Στην παραλία **Πλάκες**, μία οργανωμένη παραλία με καθαρά νερά και βότσαλο, μπορείτε να φτάσετε μόνο με σκάφος που αναχωρεί από το λιμάνι και φτάνει στην παραλία σε 7 περίπου λεπτά.  

  

Μόνο με σκάφος φτάνετε επίσης στην παραλία **Μπίστι**, μία πανέμορφη οργανωμένη παραλία που βρίσκεται δίπλα σε ένα καταπράσινο δάσος και είναι ιδανική για καταδύσεις, όπως και στον **Άγιο Νικόλα**, μία από τις μεγαλύτερες παραλίες της Ύδρας, οργανωμένη, με βότσαλο, και ιδανική για ηλιοθεραπεία.  

  

Τέλος, αν προτιμάτε πιο απομονωμένες παραλίες, τότε μπορείτε να επισκεφθείτε την παραλία **Μώλος**, η οποία βρίσκεται στο νότιο τμήμα του νησιού, μέσα σε έναν φυσικό κόλπο και πρόκειται για μία ήσυχη παραλία με άμμο στην οποία μπορείτε να φτάσετε μόνο με θαλάσσιο ταξί. Μετά τον Μώλο βρίσκεται και το **Καουμίθι**, μία παραλία με βότσαλο η οποία είναι επίσης προσβάσιμη μόνο με θαλάσσιο ταξί, ενώ και οι παραλίες **Νισίζα**, **Κλιμάκι** και **Λιμιώνιζα** είναι ιδανικές για όσους αναζητούν ήρεμες παραλίες.



4a0f52d7922db24dc848dffe417a9ff7
### Τι δραστηριότητες μπορώ να κάνω στην Ύδρα;


travelmyth.gr
2020.50

Η Ύδρα πρόκειται για ένα πανέμορφο και γραφικό νησί με εκπληκτικά φυσικά τοπία τα οποία θα ενθουσιάσουν κάθε φυσιολάτρη, προσκαλώντας σας να τα εξερευνήσετε μέσα από διάφορες εξωτερικές δραστηριότητες και αθλήματα.  

  

Η **πεζοπορία** είναι μία από τις πιο δημοφιλείς δραστηριότητες στο νησί, αφού υπάρχουν 11 ξεχωριστές διαδρομές και μονοπάτια, τα οποία θα σας οδηγήσουν στα πιο εντυπωσιακά μέρη του νησιού. Κάποιες από τις διαδρομές αυτές μπορείτε να τις ακολουθήσετε και με γαϊδουράκι.  

  

Μπορείτε ακόμα να κάνετε και **ιππασία**, καθώς η βόλτα με άλογα είναι ιδιαίτερα δημοφιλής ανάμεσα στους επισκέπτες.  

  

Τα **θαλάσσια σπορ**, όπως το **κανό**, η **ιστιοπλοΐα** και το **καγιάκ**, δεν θα μπορούσαν να λείπουν από ένα νησί σαν την Ύδρα, ενώ έχετε ακόμα τη δυνατότητα να πάτε για **ψάρεμα από τα βράχια** σε κάποιες παραλίες του νησιού, αλλά και να κάνετε **καταδύσεις** ανακαλύπτοντας όλα τα μυστικά του βυθού, αφού στην Ύδρα λειτουργεί και καταδυτικό κέντρο.



64e5e2fbff2a0899fdae852c70a1d16f
### Που να πάω στην Ύδρα;


travelmyth.gr
2020.50

Παρά το μικρό του μέγεθος, το νησί της Ύδρας είναι ένας μαγευτικός προορισμός όπου θα έχετε τη δυνατότητα να μάθετε περισσότερα πράγματα για τη βαθιά του ιστορία, αλλά και να εξερευνήσετε τα αξιοθέατα και τα φυσικά τοπία που προσφέρει.  

  

Μπορείτε να ξεκινήσετε την περιήγησή σας με **μία βόλτα στο λιμάνι και στα γραφικά μαγαζάκια** που βρίσκονται ολόγυρά του, όπου μπορείτε να αγοράσετε αναμνηστικά, να απολαύσετε τον καφέ ή το ποτό σας και να χαλαρώσετε αγναντεύοντας τη θάλασσα.  

  

Οι **παραλίες της Ύδρας** μπορεί στην πλειοψηφία τους να μην είναι σαν τις συνηθισμένες παραλίες, καθώς πολλές αποτελούνται από βράχους και δεν διαθέτουν αμμουδιά, έχουν όμως πεντακάθαρα νερά, καφετέριες και μπαράκια σε κοντινή απόσταση και φυσικά είναι ιδανικές τόσο για θεαματικές βουτιές όσο και για να απολαύσετε τα πιο ρομαντικά ηλιοβασιλέματα.  

  

Όσο βρίσκεστε στην περιοχή του λιμανιού, μην παραλείψετε να επισκεφθείτε το **Άγαλμα του Μιαούλη**, τους **προμαχώνες με τα κανόνια από την Επανάσταση**, αλλά και το **Μουσείο Ύδρας**, όπου θα έρθετε σε επαφή με την ιστορία του νησιού κυρίως από τον 18ο αιώνα κι έπειτα.  

  

Το φυσικό περιβάλλον της Ύδρας είναι πραγματικά αξιοθαύμαστο και μπορείτε να το εξερευνήσετε **περπατώντας στα διάφορα μονοπάτια** ή **κάνοντας μία βόλτα με γαϊδουράκι ή άλογο**, ανακαλύπτοντας έτσι τόσο τα γραφικά σοκάκια του νησιού όσο και τους πιο καλά κρυμμένους θησαυρούς του. Πολλές από τις διαδρομές θα σας οδηγήσουν σε μοναστήρια, εκκλησίες και τα διάφορα αξιοθέατα της Ύδρας, ενώ η θέα που θα αντικρίσετε από ψηλά είναι πραγματικά εντυπωσιακή.  

  

Εάν βρεθείτε στο νησί κατά τους καλοκαιρινούς μήνες, μπορείτε να παρακολουθήσετε και τα **Μιαούλεια**, τη μεγάλη τοπική γιορτή που διοργανώνεται περίπου στα τέλη του Ιούνη στη μνήμη του Ναυάρχου Μιαούλη. Εάν πάλι είστε λάτρεις του κινηματογράφου, μπορείτε να απολαύσετε αγαπημένες ταινίες στον **καλοκαιρινό κινηματογράφο "Γαρδένια"**, ενώ μπορείτε να επισκεφθείτε και την **Κινηματογραφική Λέσχη της Ύδρας**.  

  

Μπορείτε να κάνετε και τον **γύρο του νησιού με καΐκι ή με θαλάσσιο ταξί**, τα οποία αναχωρούν από το λιμάνι του νησιού, ανακαλύπτοντας έτσι την υπέροχη ακτογραμμή της Ύδρας και έχοντας πρόσβαση σε όρμους όπου μπορείτε να απολαύσετε δροσιστικές βουτιές.  

  

Τέλος, μπορείτε να κάνετε **ημερίσιες εκδρομές σε κοντινά νησιά** όπως οι Σπέτσες ή ο Πόρος, με τα οποία η Ύδρα διαθέτει ακτοπλοϊκές συνδέσεις.



1027e4c77d6417e8c34b81bc6dc4742c
### Που βρίσκεται η Ύδρα;


travelmyth.gr
2020.50

Το νησί της Ύδρας βρίσκεται στο Αιγαίο Πέλαγος, στο νότιο τμήμα του Αργοσαρωνικού, ανατολικά των **Σπετσών** και απέναντι από την **Ερμιόνη** και το **Μετόχι**.




e9d0c538d479c6406c67bd8cf8f29c5d
### Που ανήκει η Ύδρα;


travelmyth.gr
2020.50

Η Ύδρα ανήκει στο σύμπλεγμα των νησιών του **Αργοσαρωνικού**, ενώ υπάγεται στο Νομό [Αττικής](https://www.travelmyth.gr/αττικη/ξενοδοχεια).



a483d44ce17f3334d97a92dbefe72785
### Ποιος είναι ο πληθυσμός της Ύδρας;


travelmyth.gr
2020.50

Σύμφωνα με την απογραφή του 2011, ο πληθυσμός της Ύδρας ανέρχεται στους 1.966 κατοίκους.


